V. Novotný, poslanec: (2002-12-12):
Tak napríklad generálne riaditeľstvo Národného úradu práce má 384 riadiacich pracovníkov, Krajský úrad práce v Košiciach 314 riadiacich pracovníkov bez priameho výkonu, ktorí však spotrebujú na svoju činnosť v krajskom úrade 120 mil. Sk ročne. Avšak tam, kde je priamy kontakt so zamestnávateľskou sférou, v niektorých regiónoch pripadá 800 až 1 000 evidovaných nezamestnaných na jedného sprostredkovateľa. Je viac než potrebné pripraviť nový návrh zákona o zamestnanosti s akcentom na zmenu štruktúry služieb zamestnanosti, zmeny štruktúry výkonných a samosprávnych orgánov Národného úradu práce a dvojstupňové riadenie úradov práce bez krajských úradov práce s cieľom úrady práce tam, kde je trh práce a žiadne kopírovanie štátnej správy, ako je to v súčasnosti. Pri podrobnom preštudovaní predloženého materiálu Návrh rozpočtu Národného úradu práce na rok 2003 na strane 7 čítame: „Zvyšuje sa priemerný počet zamestnancov úradov práce o 5 500 osôb.“ Ak by sa uplatnili zmeny v systéme služieb zamestnanosti prijatím nového zákona o zamestnanosti tak, aby mohlo dôjsť k zníženiu počtu zamestnanosti úradov práce o takmer 700 riadiacich pracovníkov, čo v prepočte na priemernú mzdu danej kategórie zamestnancov predstavuje odhadom takmer 130 mil. Sk ročne. Nehovoriac o ušetrených prostriedkoch zo správneho fondu na prevádzkové náklady, 8 okresných úradov práce Bratislava plus 1 krajský úrad práce a generálne riaditeľstvo Národného úradu práce v Bratislave, 4 okresné úrady práce v Košiciach plus Okresný úrad práce Košice-okolie plus 1 Krajský úrad práce v Košiciach a ďalších 30 okresných úradov práce v okresoch, kde je od 2 000 do 5 000 evidovaných nezamestnaných. Na strane 17 podkapitola s názvom Ďalšie opatrenia na trhu práce. Podľa môjho názoru nie je presne vyšpecifikované, aké sú ďalšie opatrenia na trhu práce, na ktoré sú určené finančné prostriedky v celkovom objeme 290 mil. Sk. Programy individualizovaných služieb zamestnanosti sa ukázali neúčinné a programy podpory komunitných projektov a grantových schém sú nečitateľné. Preto si myslím, že na ďalšie opatrenia na trhu práce by mohlo úplne stačiť 150 mil. Sk a 140 mil. Sk by sa tak mohlo presunúť do podkapitoly Podpora dopytovej stránky trhu práce. V rámci finančných, takisto hovorím o tejto kapitole Aktívna politika zamestnanosti, v rámci finančných prostriedkov určených na aktívnu politiku zamestnanosti by sa mohli výraznejšie uprednostniť regióny s najväčšou mierou nezamestnanosti, predovšetkým Košický a Prešovský kraj a vybrané okresy ostatných krajov s využitím programov podporujúcich zamestnanosť v týchto regiónoch. Na strane 20 čítame: „V rámci investičných nákladov sa v rozpočte počíta s kúpou pozemkov pre spoločnú budovu Úradov práce Bratislava.“ Musím sa pýtať, či má táto investícia zmysel. Bratislava má priemernú nezamestnanosť 5,35 %, čo fyzicky predstavuje asi 19 000 evidovaných nezamestnaných. Pritom však len generálne riaditeľstvo Národného úradu práce obhospodaruje pre svoju potrebu celkom 4 administratívne budovy v Bratislave. Na druhej strane úrady práce v meste Košice, ktoré majú 23,19-percentnú mieru nezamestnanosti, čo fyzicky predstavuje 93 000 evidovaných nezamestnaných, majú už dávnejšie spracovanú projektovú dokumentáciu na stavbu novej budovy a pripravený pozemok, ktorý je vo vlastníctve Národného úradu práce, teda ho už netreba kúpiť, avšak v investičných nákladoch na rok 2003 sa s touto investíciou nepočíta. Vážené panie poslankyne, vážení páni poslanci, na záver mi dovoľte vyjadriť nádej, že vláde Slovenskej republiky sa v zmysle programového vyhlásenia vlády v nasledujúcom roku 2003 podarí pripraviť na rokovanie Národnej rady Slovenskej republiky nový návrh zákona o zamestnanosti s akcentom na zmenu štruktúry služieb v zamestnanosti, zmenu štruktúry výkonných a samosprávnych orgánov Národného úradu práce s dvojstupňovým riadením bez krajských úradov práce s cieľom, ktorý som už spomínal, úrady práce tam, kde je trh práce, bez kopírovania štátnej správy. A potom pevne verím, že o rok budeme v Národnej rade Slovenskej republiky prijímať kvalitatívne odlišný rozpočet Národného úradu práce. Dámy a páni, ďakujem za pozornosť. Z. Martináková, podpredsedníčka NR SR: Ďakujem, pán poslanec. Slovo má teraz pani poslankyňa Edit Bauer. Nech sa páči. (Reakcia z pléna.) Áno. Pán poslanec, chcete sa prihlásiť do rozpravy? Nie? S faktickou? S faktickou.